TKS บวกกว่า 4% หลังกลุ่มผู้ถือหุ้นใหญ่เข้าซื้อหุ้น TBSP
TKS ปิดตลาดวันนี้ราคาอยู่ที่ 8.55 บาท บวก 0.35 บาท หรือ 4.27% สูงสุดที่ 8.95 บาท ต่ำสุดที่ 8.50 บาท มูลค่าซื้อขายที่ 18.58 ล้านบาท หลัง "สุธิดา มงคลสุธี" เข้าซื้อหุ้น TBSP อนึ่ง “สุธิดา” เป็นกลุ่มผู้ถือหุ้นใหญ่ใน TKS และเป็นประธานเจ้าหน้าที่บริหาร และกรรมการ SYNEX
23 พ.ย. 2558

ผู้สื่อข่าวรายงานว่า บริษัท ที.เค.เอส. เทคโนโลยี จำกัด (มหาชน) หรือ TKS ปิดตลาดวันนี้ราคาอยู่ที่ 8.55 บาท บวก 0.35 บาท หรือ 4.27% สูงสุดที่ 8.95 บาท ต่ำสุดที่ 8.50 บาท มูลค่าซื้อขายที่ 18.58 ล้านบาท ขณะที่ดัชนีตลาดหุ้นไทยโดยรวมบวก 0.03%
โดยปัจจัยที่ส่งผลให้ราคาหุ้นปรับตัวขึ้นคาดว่ามาจากประเด็นที่ บริษัท ไทยบริติช ซีเคียวริตี้ พริ้นติ้ง จำกัด (มหาชน) หรือ TBSP ระบุว่า มีการเปลี่ยนแปลงโครงสร้างผู้ถือหุ้นใหญ่ โดยบริษัท เอสซีจี แพคเกจจิ้ง จำกัด (มหาชน) ได้ขายหุ้นจำนวน 3,520,000 หุ้น คิดเป็น 32% ของทุนชำระแล้วของ TBSP ให้นางสาว สุธิดา มงคลสุธี ที่ราคาหุ้นละ 131.50 บาท
ขณะที่นางสาวสุธิดา ซึ่งเป็นกลุ่มมงคลสุธี และเป็นกลุ่มผู้ถือหุ้นใหญ่ในบริษัท ที.เค.เอส.เทคโนโลยี จำกัด (มหาชน) หรือ TKS และเป็นประธานเจ้าหน้าที่บริหาร และกรรมการบริษัท ซินเน็ค (ประเทศไทย) จำกัด (มหาชน) หรือ SYNEX
นอกจากนี้การขายหุ้นของบมจ.เอสซีจี แพคเกจจิ้ง ในสัดส่วน 32% ครั้งนี้ เป็นส่วนหนึ่งของข้อตกลงในการซื้อขายหุ้นทั้งหมดที่เอสซีจี แพคเกจจิ้งถืออยู่ใน TBSP จำนวน 49.8% แก่นางสาวสุธิดา โดยจะดำเนินการขายหุ้นส่วนที่เหลือจำนวน 1,956,724 หุ้นให้กับผู้ซื้อภายในระยะเวลา 5 ปี ที่ราคาต่อหุ้นเดียวกัน
ขณะที่ปัจจุบัน TKS ถือหุ้นใน TBSP จำนวน 19.89%
ขณะเดียวกันมีกระแสข่าวว่า TKS จะขึ้นผู้นำธุรกิจสิ่งพิมพ์ซีเคียวริตี้ หลัง “กลุ่มมงคลสุธี” เข้าซื้อหุ้น TBSP ล็อตใหญ่ จากค่ายปูนซิเมนต์ไทยเพิ่มอีก 32% ทำให้สัดส่วนการถือหุ้นล่าสุด 51.89% ทำให้ TKS ร่วมรับผลประโยชน์และต่อยอดธุรกิจสิ่งพิมพ์ซีเคียวริตี้แบบครบวงจรมากขึ้น
อนึ่งเช้านี้ ตลาดหลักทรัพย์แห่งประเทศไทยขึ้นเครื่องหมาย H หุ้น TBSP รอบเช้านี้ หลังเปลี่ยนโครงสร้างผู้ถือหุ้นใหญ่ โดยบริษัทยังไม่แจ้งข้อมูลเกี่ยวกับราคาการทำคำเสนอซื้อ ซึ่งเป็นข้อมูลสำคัญที่ส่งผลกระทบต่อการตัดสินใจลงทุนของผู้ลงทุน